सेना बुलाई; बाढ़ की त्रासदी के बाद बढ़ा डेंगू का खतरा, यमुनानगर में मिले एक साथ 5 मरीज
हरियाणा में घग्गर और यमुना नदी के 557 गांव में अभी बाढ़ का पानी घुसा हुआ है। गांव के अलावा शहरों के 33 वार्ड भी पानी की चपेट में हैं। राज्य के 12 जिले बाढ़ से प्रभावित हैं। अब बाढ़ और बिजली गिरने से 34 की मौत हो चुकी है।
हरियाणा के फतेहाबाद में बाढ़ का पानी शहर तक पहुंच गया है। जहां 4-4 फीट तक पानी भर चुका है। हालात बिगड़ते देख प्रशासन ने मदद के लिए सेना बुला ली है। सिरसा में घग्गर का जलस्तर 4 हजार क्यूसेक बढ़ गया है। यहां 13 साल बाद घग्गर का जलस्तर 46 हजार क्यूसेक पहुंच गया है। बणी गांव में बाढ़ के खतरे को देखते हुए दुकानदारों ने दुकानें खाली कर दी हैं।
बाढ़ की त्रासदी के बाद अब डेंगू का खतरा बढ़ गया है। यमुनानगर में डेंगू के 5 पॉजिटिव केस मिले हैं। अस्पतालों में डेंगू के वार्ड रिजर्व कर दिए गए हैं। डिप्टी सिविल सर्जन ने बताया कि बाढ़ के बाद डेंगू, चिकनगुनिया और अन्य बीमारियों का खतरा है। इसलिए सभी शहरी और ग्रामीण इलाकों में मुनादी करवाई जा रही है।
पंचकूला में पैर फिसलने से योगेश नाम का युवक घग्गर में डूब गया। जिससे उसकी मौत हो गई। मृतक की 2 बेटियां और एक बेटा है। मृतक पंचकूला के जुलमगढ़ गांव का रहने वाला था।
यहां देखिए हरियाणा में बाढ़ के हालात...
कुरुक्षेत्र में डूबे 2 युवक, 1 की मौत
​​​​​​​कुरुक्षेत्र के शाहाबाद के गांव ढकाला में सड़क लांघने के चक्कर में 2 युवक बाढ़ के पानी में फंस गए। इसमें एक युवक बलबीर सिंह की डूबने से मौत हो गई, जबकि दूसरे विकास उर्फ रोहित की हालत गंभीर है।
हिसार में सीसवाला हेड के पास से सुबह 6 बजे बालसमंद नहर टूट गई। इसे नहर में 20 फीट की दरार पड़ गई है। इसका पानी खेतों में भर गया।
अंबाला में सबसे ज्यादा बारिश
अंबाला में प्रदेश के अन्य जिलों के मुकाबले सबसे ज्यादा मानसून बरसा है। यहां, 1 से 7 जुलाई तक 465.1 MM बारिश दर्ज हुई, जोकि सामान्य से 91 फीसदी ज्यादा है और जुलाई के दूसरे सप्ताह में 7 से 13 जुलाई तक 381.6 MM बारिश हुई, जोकि सामान्य से 397% ज्यादा है।
करनाल में नहीं रुक रहा कटाव
करनाल में बाढ़ग्रस्त क्षेत्रों में कहीं पर हालात सामान्य हो रहे हैं तो कहीं पर यमुना से कटाव जारी है। गांव खराजपुर-नबीपुर में बांध पर कटाव हो रहा है। प्रशासन द्वारा कटाव को रोकने के लिए मिट्टी के कट्टे व पत्थर डाले जा रहे हैं। वहीं ग्रामीण भी यमुना के किनारे डटे हुए हैं। उधर मेरठ रोड पर शेखपुरा पुलिया के नीचे से गांव गंजो गढ़ी की तरफ से बहने वाला पानी मंगलवार रात से पूरी तरह बंद हो गया।
347 घर हो चुके क्षतिग्रस्त
राज्य में 24 घंटे के दौरान 347 घर क्षतिग्रस्त हो गए हैं। 5861 हेक्टेयर फसल को नुकसान पहुंचा है। राज्य में अब तक 1362 गांवों को बाढ़ से नुकसान पहुंचा है। अंबाला, फरीदाबाद, फतेहाबाद, कैथल, करनाल, कुरुक्षेत्र, पलवल व सिरसा में NDRF काम कर रही है। वहीं अंबाला व फतेहाबाद में आर्मी काम कर रही है।
557 गांवों में पानी
वहीं घग्गर और यमुना नदी के किनारे बसे 557 गांवों में अभी भी बाढ़ का पानी घुसा हुआ है। गांव के अलावा शहरों के 33 वार्ड भी पानी की चपेट में हैं। राज्य के 12 जिले बाढ़ से प्रभावित हैं। अब तक बाढ़ और बिजली गिरने से 34 की मौत हो चुकी है, दो अभी भी लापता हैं। इधर, दिल्ली सरकार ने हरियाणा से जाने वाले भारी वाहनों की एंट्री पर लगी रोक हटा ली है।